**คุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา**

 **The Quality of Life of Elders in Khlong Sai, Na Thawi District, Songkhla Province**

อังคณา สาระผอม[[1]](#footnote-1)\* รุ่งทิวา เพชรคง[[2]](#footnote-2) และไชยา เกษารัตน์3

Angkana Sarapom1\*, Rungthiwa Petkong2 and Chaiya Kesarat3

**บทคัดย่อ**

 การศึกษาครั้งนี้มีวัตถุประสงค์เพื่อศึกษาระดับคุณภาพชีวิตและวิเคราะห์ความสัมพันธ์ระหว่างคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลากับปัจจัยส่วนบุคคล กลุ่มตัวอย่างที่ใช้ในการวิจัย คือ ประชากรผู้สูงอายุที่มีอายุตั้งแต่ 60 ปีขึ้นไป และอาศัยอยู่จริงในเขตรับผิดชอบสถานีอนามัยบ้านลำพด ตำบลคลองทราย อำเภอนาทวี จังหวัดสงขลา จำนวน 208 คน เครื่องมือที่ใช้ในการเก็บรวบรวมข้อมูลเป็นแบบสอบถามลักษณะมาตราส่วนประมาณค่า 5 ระดับ มีค่าความเชื่อมั่น 0.898 โดยใช้การสุ่มแบบชั้นภูมิตามสัดส่วนและการสุ่มอย่างแบบง่าย และวิเคราะห์ข้อมูลโดยใช้โปรแกรมสำเร็จรูปเพื่อหาค่าเฉลี่ย ส่วนเบี่ยงเบนมาตรฐาน และค่าไค-สแควร์ ผลการศึกษาพบว่า ระดับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลาอยู่ในระดับดี และเมื่อทำการทดสอบสมมติฐาน พบว่า สถานภาพการสมรส และระดับการศึกษามีความสัมพันธ์กับคุณภาพชีวิตผู้ของสูงอายุ ตำบลคลองทราย อำเภอนาทวี จังหวัดสงขลา อย่างมีนัยสำคัญทางสถิติที่ระดับ .05 และมีความสัมพันธ์กันในระดับต่ำ (Contingency coefficient = .218 และ .200 ตามลำดับ) ส่วนเพศ อายุ อาชีพ รายได้ต่อเดือนและโรคประจำตัว ไม่มีความสัมพันธ์

**คำสำคัญ :** คุณภาพชีวิต ผู้สูงอายุ

**Abstract**

 The purposes of this study were to examine the level of quality of life and to analyze relationship between the quality of life of elders in Khlong Sai, Na Thawi District, Songkhla Province with personnel factor. The samples selected from 208 elders especially who are living in Khlong Sai, Na Thawi District, Songkhla Province. The instrument for data collection was questionnaires which had coefficient of reliability at 0.898 by used the stratified and simple random sampling. Data were analyzed using mean, standard deviation, and Chi-square. Results of the study revealed that the level of quality of life of elders in Khlong Sai, Na Thawi District, Songkhla Province was at the good level. Hypothesis test revealed that marital status and level of education were related to the quality of life of elders in Khlong Sai, Na Thawi District, Songkhla Province at the .05 level of significant. Marital status and level of education were low level related to the quality of life of elders in Khlong Sai, Na Thawi District, Songkhla Province (Contingency coefficient = .218 and .200 respectively). Besides, gender, age, career, income, and congenital diseases were not related to the quality of life of elders in Khlong Sai, Na Thawi District, Songkhla Province.

**Keywords :** Quality of life, Elder

**บทนำ**

 นับตั้งแต่ศตวรรษที่ 21 ทั่วโลกเผชิญกับปัญหาประชากรผู้สูงอายุที่เพิ่มขึ้นอย่างรวดเร็ว อันเป็นผลมาจากความก้าวหน้าทางการแพทย์และสาธารณสุข ทำให้คนมีอายุยืนยาวขึ้น [1] ใน ค.ศ. 2005 พบว่าประชากรผู้สูงอายุทั่วโลกมีจำนวน 672 ล้านคน โดย 2 ใน 3 ของประชากรผู้สูงอายุทั่วโลกอาศัยอยู่ในประเทศที่กำลังพัฒนา [2-3] และสำหรับประเทศไทย ซึ่งเป็นหนึ่งในประเทศที่กำลังพัฒนา ประชากรผู้สูงอายุเพิ่มขึ้นร้อยละ 9.4 และในปี พ.ศ. 2550 ประชากรผู้สูงอายุเพิ่มขึ้นถึงร้อยละ 10.7 นอกจากนี้ยังมีการพัฒนาด้านการแพทย์และสาธารณสุข ส่งผลให้คนไทยมีอายุยืนยาวขึ้น โดยในช่วงปี พ.ศ. 2548-2553 อายุเฉลี่ยเมื่อแรกของผู้ชายไทยอยู่ที่ 68.5 ปี ผู้หญิงไทยอยู่ที่ 75 ปี และคาดว่าใน พ.ศ. 2568 – 2573 จะเพิ่มขึ้นถึง 73.6 ปี ในผู้ชายและ 79.1 ปี ในผู้หญิง [4]

 จากสถานการณ์การเข้าสู่ภาวะประชากรผู้สูงอายุมีการรายงานข้อมูลเกี่ยวกับผู้สูงอายุทั่วโลก พบว่าร้อยละ 70 ป่วยเป็นโรคเรื้อรังอย่างน้อย 1 โรค [3] ยังพบแนวโน้มการเพิ่มขึ้นของปัญหาสุขภาพจิตในผู้สูงอายุ เช่น ภาวะซึมเศร้า ภาวะเครียด และความวิตกกังวล สำหรับประเทศไทย พบว่าผู้สูงอายุป่วยเป็นโรคเรื้อรังมากกว่าร้อยละ 54.9 และจากการสำรวจพบว่าโรคเรื้อรังที่มีผู้สูงอายุเป็นมากมี 3 ลำดับ คือ 1) โรคหัวใจและหลอดเลือด 2) โรคของต่อมไร้ท่อและ 3) โรคระบบกล้ามเนื้อกระดูกและข้อ โดยโรคหัวใจและหลอดเลือด และโรคของต่อมไร้ท่อ มีแนวโน้ม สูงขึ้นอย่างต่อเนื่อง [5] สอดคล้องกับการศึกษาของปิ่นนเรศ กาศอุดม และคณะ [6] ที่พบว่าผู้สูงอายุในเขตภาคตะวันออก มีโรคประจำตัว 3 อันดับแรก คือ 1) ความดันโลหิตสูง 2) โรคเกี่ยวกับกล้ามเนื้อและกระดูก และ 3) โรคเบาหวานและความทุกข์ของโรคเรื้อรัง จะเพิ่มสูงขึ้น โดยร้อยละ 70 ของผู้สูงอายุที่มีอายุมากขึ้น มีโรคเรื้อรังหลายโรค แสดงให้เห็นว่าผู้สูงอายุที่ป่วยด้วยโรคเรื้อรัง มีโอกาสเกิดภาวะทุพพลภาพได้ง่าย และการเกิดภาวะการเจ็บป่วยด้วยโรคเรื้อรังจะส่งผลกระทบต่อคุณภาพชีวิตของผู้สูงอายุ เนื่องจากการเกิดปัญหาสุขภาพ และนำไปสู่ปัญหาทางด้านเศรษฐกิจในที่สุด [4, 7-8]

 จากประเด็นปัญหาดังกล่าว แสดงให้เห็นว่าความก้าวหน้าทางการแพทย์และสาธารณสุข เป็นสาเหตุหลักที่นำไปสู่การเพิ่มขึ้นของประชากรผู้สูงอายุทำให้คนมีอายุยืนยาวขึ้น และผู้สูงอายุที่ป่วยด้วยโรคเรื้อรังมีโอกาสเกิดภาวะทุพพลภาพได้ง่าย อาจส่งผลกระทบทั้งทางด้านร่างกาย จิตใจ สังคมและสิ่งแวดล้อม ที่อาจนำไปสู่การมีคุณภาพชีวิตที่ลดลงได้ ดังนั้นผู้วิจัยจึงสนใจที่จะศึกษาคุณภาพชีวิตของผู้สูงอายุตำบลคลองทราย อำเภอนาทวี จังหวัดสงขลา โดยตำบลคลองทราย อำเภอนาทวี จังหวัดสงขลา เป็นชุมชนหนึ่งที่กำลังก้าวเข้าสู่สภาวะการเป็นสังคมผู้สูงอายุ จึงพิจารณาเห็นควรที่จะศึกษาคุณภาพชีวิตผู้สูงอายุในพื้นที่ดังกล่าว โดยผู้วิจัยทำการศึกษาคุณภาพชีวิตผู้สูงอายุใน 4 ด้าน ได้แก่ คุณภาพชีวิตด้านร่างกาย คุณภาพชีวิตด้านจิตใจ คุณภาพชีวิตด้านความสัมพันธ์ทางสังคม และคุณภาพชีวิตด้านสิ่งแวดล้อม และนำผลการศึกษาไปใช้เป็นข้อมูลพื้นฐานในการวางแผนให้การช่วยเหลือผู้สูงอายุให้มีคุณภาพชีวิตที่ดี ดำรงชีวิตในสังคมได้อย่างมีความสุขต่อไป

**วัตถุประสงค์การวิจัย**

 1. เพื่อศึกษาระดับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา

 2. เพื่อวิเคราะห์ความสัมพันธ์ระหว่างคุณภาพชีวิตของผู้สูงอายุตำบลคลองทราย อำเภอนาทวี จังหวัดสงขลากับปัจจัยส่วนบุคคล

**วิธีดำเนินการวิจัย**

 การวิจัยนี้เป็นการวิจัยเชิงสำรวจ (Survey Research) โดยศึกษาจากกลุ่มตัวอย่างคือผู้สูงอายุที่มีอายุตั้งแต่ 60 ปีขึ้นไป ในเขตรับผิดชอบสถานีอนามัยบ้านลำพด ตำบลคลองทราย อำเภอนาทวี จังหวัดสงขลา ซึ่งเลือกขนาดของกลุ่มตัวอย่างตามสูตรการคำนวณของยามาเน่ [9] ได้ขนาดของกลุ่มตัวอย่างที่เหมาะสม คือ 208 คน หลังจากนั้นทำการสุ่มแบบชั้นภูมิ (Stratified Random Sampling) และสุ่มอย่างง่าย (Simple Random Sampling) เครื่องมือที่ใช้ประกอบด้วย 2 ส่วน คือ แบบสอบถามปัจจัยส่วนบุคคล มีลักษณะเป็นแบบตรวจสอบรายการ และแบบสอบถามคุณภาพชีวิตของผู้สูงอายุ ตำบลคลองทรายอำเภอนาทวี จังหวัดสงขลา ซึ่งมีลักษณะเป็นแบบมาตราส่วนประมาณค่า 5 ระดับ ประกอบด้วย องค์ประกอบของคุณภาพชีวิต 4 ด้าน คือ 1) ด้านร่างกาย 2) ด้านจิตใจ 3) ด้านความสัมพันธ์ทางสังคม และ 4) ด้านสิ่งแวดล้อม มีค่าความเชื่อมั่นเท่ากับ 0.898 ผู้วิจัยจึงทำการวิเคราะห์ข้อมูลโดยใช้โปรแกรมสำเร็จรูป โดยการวิเคราะห์ระดับคุณภาพชีวิตของผู้สูงอายุ ผู้วิจัยใช้สถิติค่าเฉลี่ย และส่วนเบี่ยงเบนมาตรฐาน โดยกำหนดเกณฑ์การวัดระดับคุณภาพชีวิตตามคะแนนซึ่งอิงกลุ่มจากคะแนนเฉลี่ยของคำตอบทั้งหมด แบ่งออกเป็น 3 กลุ่ม (ดูตารางที่ 1) และการวิเคราะห์ความสัมพันธ์ระหว่างคุณภาพชีวิตของผู้สูงอายุกับปัจจัยส่วนบุคคล ผู้วิจัยเลือกใช้สถิติไค-สแควร์ (Chi-Square) หากพบว่าตัวแปรคุณภาพชีวิตของผู้สูงอายุกับปัจจัยส่วนบุคคลมีความสัมพันธ์กันอย่างมีนัยสำคัญทางสถิติ จะทำการวิเคราะห์ในขั้นตอนต่อไป โดยการใช้สถิติ Contingency Coefficient หรือ Kendell’s tua-c เพื่อหาระดับและทิศทางของความสัมพันธ์ โดยใช้เกณฑ์การวัดระดับความสัมพันธ์ของเพคและคณะ [10] (ดูตารางที่ 2)

**ตารางที่ 1** ช่วงค่าเฉลี่ยเพื่อวัดระดับคุณภาพชีวิต

|  |  |
| --- | --- |
| **ช่วงค่าเฉลี่ย** | **ระดับคุณภาพชีวิต** |
| 3.68 – 5.00 | ดี |
| 2.34 – 3.67 | ปานกลาง |
| 1.00 – 2.33 | ไม่ดี |

**ตารางที่ 2** เกณฑ์ค่าสหสัมพันธ์

|  |  |
| --- | --- |
| **ค่าสหสัมพันธ์** | **ความหมาย** |
| มากกว่า ±0.80 | สัมพันธ์กันสูง |
| ±0.50 ถึง ±0.80 | สัมพันธ์กันปานกลาง |
| น้อยกว่า ±0.50  | และสัมพันธ์กันต่ำ |

**ผลการวิจัย**

 ผู้วิจัยแบ่งผลการวิจัยออกเป็น 2 ประเด็น ได้แก่ 1) ระดับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา และ 3) ความสัมพันธ์ระหว่างคุณภาพชีวิตของผู้สูงอายุตำบลคลองทราย อำเภอนาทวี จังหวัดสงขลากับปัจจัยส่วนบุคคล อธิบายได้ดังนี้

 **1. ระดับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา**

 ผลการวิเคราะห์ระดับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา พบว่า ในภาพรวมอยู่ในระดับดี ($\overbar{x}$=4.02) เมื่อพิจารณาเป็นรายด้าน พบว่าคุณภาพชีวิตด้านสิ่งแวดล้อม มีระดับคุณภาพชีวิตอยู่ในระดับสูงสุด ($\overbar{x}$=4.09) อยู่ในระดับดี รองลงมาคุณภาพชีวิตด้านร่างกาย อยู่ในระดับดี ($\overbar{x}$=4.03) อยู่ในระดับดี คุณภาพชีวิตด้านจิตใจ ($\overbar{x}$=4.02) อยู่ในระดับดี และคุณภาพชีวิตด้านความสัมพันธ์ทางสังคม มีค่าเฉลี่ยต่ำที่สุด ($\overbar{x}$=3.97) โดยมีระดับคุณภาพชีวิต อยู่ในระดับดี (ดูตารางที่ 3)

**ตารางที่ 3** ระดับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา

|  |  |  |  |
| --- | --- | --- | --- |
| **คุณภาพชีวิต** | $$\overbar{x}$$ | **S.D.** | **ระดับคุณภาพชีวิต** |
| 1. คุณภาพชีวิตด้านร่างกาย
 | 4.03 | .43 | ระดับดี |
| 1. คุณภาพชีวิตด้านจิตใจ
 | 4.02 | .47 | ระดับดี |
| 1. คุณภาพชีวิตด้านความสัมพันธ์ทางสังคม
 | 3.97 | .55 | ระดับดี |
| 1. คุณภาพชีวิตด้านสิ่งแวดล้อม
 | 4.09 | .54 | ระดับดี |
| **รวม** | **4.02** | **.39** | **ระดับดี** |

 **2. ความสัมพันธ์ระหว่างคุณภาพชีวิตของผู้สูงอายุตำบลคลองทราย อำเภอนาทวี จังหวัดสงขลากับปัจจัยส่วนบุคคล**

 การวิเคราะห์ความสัมพันธ์ระหว่างคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา กับปัจจัยส่วนบุคคล พบว่า สถานภาพการสมรสกับคุณภาพชีวิตผู้ของสูงอายุ ตำบลคลองทราย อำเภอนาทวี จังหวัดสงขลา มีความสัมพันธ์กันอย่างมีนัยสำคัญทางสถิติที่ระดับ .05 และเมื่อทำการทดสอบเพื่อหาระดับของความสัมพันธ์ระหว่างตัวแปร โดยใช้สถิติ Contingency coefficient พบว่า มีค่าเท่ากับ .218 แสดงว่าความสัมพันธ์ระหว่างสถานภาพการสมรสกับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา อยู่ในระดับต่ำ และระดับการศึกษากับคุณภาพชีวิตผู้ของสูงอายุ ตำบลคลองทราย อำเภอนาทวี จังหวัดสงขลา มีความสัมพันธ์กันอย่างมีนัยสำคัญทางสถิติที่ระดับ .05 และเมื่อทำการทดสอบเพื่อหาระดับของความสัมพันธ์ระหว่างตัวแปร โดยใช้สถิติ Contingency coefficient พบว่า มีค่าเท่ากับ .200 แสดงว่าความสัมพันธ์ระหว่างระดับการศึกษากับคุณภาพชีวิต ของผู้สูงอายุ ตำบลคลองทราย อำเภอนาทวี จังหวัดสงขลา อยู่ในระดับต่ำ ส่วนตัวแปรเพศ อายุ อาชีพ รายได้ต่อเดือน และโรคประจำตัวกับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา ไม่มีความสัมพันธ์กัน (ดูตารางที่ 4)

**ตารางที่ 4** ความสัมพันธ์ระหว่างคุณภาพชีวิตของผู้สูงอายุตำบลคลองทราย อำเภอนาทวี จังหวัดสงขลากับปัจจัยส่วนบุคคล

|  |  |  |  |  |
| --- | --- | --- | --- | --- |
| **ปัจจัยส่วนบุคคล** | $χ$**2** | **Sig.** | **Contingency coefficient** | **Kendell’s tua-c** |
| 1. เพศ | .532 | .466 | - | - |
| 2. อายุ | .048 | .826 | - | - |
| 3. สถานภาพการสมรส | 10.350\* | .035 | .218 | - |
| 4. ระดับการศึกษา | 8.640\* | .034 | .200 | - |
| 5. อาชีพ | 2.991 | .393 | - | - |
| 6. รายได้ต่อเดือน | 5.195 | .158 | - | - |
| 7. โรคประจำตัว | .008 | .927 | - | - |

\*p<.05

**อภิปรายผลการวิจัย**

 ผู้วิจัยแบ่งอภิปรายผลการวิจัยออกเป็น 2 ประเด็น ได้แก่ 1) ระดับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา และ 2) ความสัมพันธ์ระหว่างคุณภาพชีวิตของผู้สูงอายุตำบลคลองทราย อำเภอนาทวี จังหวัดสงขลากับปัจจัยส่วนบุคคล สามารถอภิปรายผลได้ดังนี้

 **1. ระดับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา**

 จากการศึกษาพบว่า ระดับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา ในภาพรวมอยู่ในระดับดี โดยจากผลการศึกษาผู้สูงอายุส่วนใหญ่ที่มีอายุระหว่าง 60-70 ปี เป็นวัยที่มีพละกำลังเพียงพอต่อการทำสิ่งต่าง ๆ ได้ด้วยตนอง สอดคล้องกับเจษฎา บุญทา [11] ที่ได้ศึกษาศึกษาคุณภาพชีวิตผู้สูงอายุ ในตำบลแม่พระ อำเภอแม่แตง จังหวัดเชียงใหม่ พบว่า คุณภาพชีวิตของผู้สูงอายุโดยรวมอยู่ในระดับดี คิดเป็นร้อยละ 79.49 และผู้สูงอายุที่มีอายุระหว่าง 60-70 ปี ซึ่งผู้สูงอายุกลุ่มนี้ จัดอยู่ในกลุ่มผู้สูงอายุระดับตอนต้น อาจมีการเปลี่ยนแปลงสภาวะทางกายภาพและสรีระไปไม่มาก สามารถช่วยเหลือตนเองได้เป็นส่วนใหญ่ เมื่อพิจารณาเป็นรายด้าน พบว่า คุณภาพชีวิตทั้งทางด้านร่างกาย ด้านจิตใจ ด้านความสัมพันธ์ทางสังคม และด้านสิ่งแวดล้อมต่างอยู่ในระดับดี ทั้งนี้อาจเนื่องมาจากการที่ผู้สูงอายุยังมีกำลังเพียงพอต่อการทำกิจวัตรประจำวันต่าง ๆ ช่วยเหลือตนเองได้ และจากผลการศึกษายังพบว่าผู้สูงอายุมีความพึงพอใจในชีวิต อาจไม่ต้องพึ่งพาผู้อื่นในยามเจ็บป่วย และในสังคมไทย ซึ่งเป็นสังคมของครอบครัวขยายทำให้สมาชิกในครอบครัวคอยดูแลเอาใจใส่เป็นอย่างดี ประกอบกับการให้การดูแลเอาใจใส่ของหน่วยงานราชการโดยเฉพาะองค์การบริหารส่วนตำบลที่มีนโยบายในการดูแลผู้สูงอายุอยู่อย่างต่อเนื่อง เช่น กิจกรรมสำหรับผู้สูงอายุ การจัดสภาพแวดล้อมที่เอื้อต่อการใช้ชีวิต จึงนำไปสู่ความพอใจต่อสภาพแวดล้อมในสถานที่อยู่อาศัยของตนเองของผู้สูงอายุ ทำให้ระดับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลาทั้ง 4 ด้าน อยู่ในระดับดี สอดคล้องกับเจษฎา บุญทา [11] ซึ่งได้ศึกษาคุณภาพชีวิตผู้สูงอายุในตำบลแม่หอพระ อำเภอแม่แตง จังหวัดเชียงใหม่ พบว่า คุณภาพชีวิตของผู้สูงอายุด้านร่างกาย ด้านจิตใจ ด้านความสัมพันธ์ทางสังคม และด้านสิ่งแวดล้อมอยู่ในระดับดี คิดเป็นร้อยละ 86.95 ร้อยละ 82.93 ร้อยละ 85.20 และร้อยละ 81.21 ตามลำดับ ซึ่งเป็นผลมาจากกลุ่มผู้สูงอายุส่วนใหญ่ จัดอยู่ในกลุ่มผู้สูงอายุตอนต้น ที่มีสุขภาพร่างกายแข็งแรงสมบูรณ์ดี สามารถช่วยเหลืองานในครอบครัวได้ และสามารถทำกิจวัตรประจำวันได้ ตลอดจนได้รับรู้ถึงความรู้สึกภาคภูมิใจในตนเองที่สามารถดำรงชีวิตได้จนถึงปัจจุบัน รู้สึกพอใจกับความสัมพันธ์ของสมาชิกในครอบครัว และผู้สูงอายุรู้สึกว่าชีวิตมีความมั่นคง และปลอดภัยดี

 **2. ความสัมพันธ์ระหว่างคุณภาพชีวิตของผู้สูงอายุตำบลคลองทราย อำเภอนาทวี จังหวัดสงขลากับปัจจัยส่วนบุคคล**

 การวิเคราะห์ความสัมพันธ์ระหว่างคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลา กับปัจจัยส่วนบุคคล พบว่า สถานภาพการสมรสกับคุณภาพชีวิตผู้ของสูงอายุ ตำบลคลองทราย อำเภอนาทวี จังหวัดสงขลา มีความสัมพันธ์กันอย่างมีนัยสำคัญทางสถิติที่ระดับ .05 และมีความสัมพันธ์กันในระดับต่ำ ทั้งนี้เนื่องจากผู้สูงอายุที่มีคู่ชีวิต ส่วนใหญ่จะมีผู้คอยปลอบโยน ซึ่งสอดคล้องกับการศึกษาของดวงใจ คำคง [12] ซึ่งได้ศึกษาปัจจัยที่มีผลต่อคุณภาพชีวิตของผู้สูงอายุ ตำบลลำสินธุ์ อำเภอศรีนครินทร์ จังหวัดพัทลุง พบว่า สถานภาพสมรสกับคุณภาพชีวิตของผู้สูงอายุมีความสัมพันธ์กันอย่างมีนัยสำคัญทางสถิติที่ระดับ .05 ซึ่งดวงใจ คำคงอธิบายว่าการมีคู่สมรสจะมีผลในด้านบวกต่อคุณภาพชีวิตของผู้สูงอายุ แต่สถานภาพหม้ายจะมีผลลบต่อคุณภาพชีวิตของผู้สูงอายุ ดังคำกล่าวว่าหญิงชายสูงอายุที่ครองชีวิตคู่ มักเป็นคนที่มีสุขภาพจิตดี มีกำลังใจในชีวิต สามารถเผชิญกับความเครียดได้ดี มีความรู้สึกมีคุณค่าในตัวเอง สอดคล้องกับวีนัส วัยวัฒนะ [13] ซึ่งได้ศึกษาความสัมพันธ์ระหว่างคุณลักษณะส่วนบุคคลและครอบครัวกับคุณภาพชีวิตผู้สูงอายุ พบว่า สถานภาพการสมรสกับคุณภาพชีวิตของผู้สูงอายุมีความสัมพันธ์กันอย่างมีนัยสำคัญทางสถิติที่ระดับ .05 เนื่องจากคู่สมรสจะเป็นแรงสนับสนุนทางสังคมซึ่งกันและกัน และระดับการศึกษากับคุณภาพชีวิตผู้ของสูงอายุ ตำบลคลองทราย อำเภอนาทวี จังหวัดสงขลา มีความสัมพันธ์กันอย่างมีนัยสำคัญทางสถิติที่ระดับ .05 และมีความสัมพันธ์กันในระดับต่ำ อาจเป็นเพราะว่าผู้สูงอายุที่มีการศึกษาน้อยส่วนใหญ่จะมีชีวิตไปตามอัตภาพในแหล่งชุมชนที่เป็นบ้านเกิด ส่วนผู้สูงอายุที่มีการศึกษาสูงกว่าส่วนใหญ่จะมีหน้าที่การงานดี ดังนั้นระดับการศึกษาจึงมีผลต่อคุณภาพชีวิตของผู้สูงอายุ สอดคล้องกับสัญญา รักชาติ [14] ที่ได้ศึกษาพฤติกรรมการดูแลสุขภาพตนเองและคุณภาพชีวิตของผู้สูงอายุในจังหวัดเชียงใหม่ พบว่า ระดับการศึกษากับคุณภาพชีวิตของผู้สูงอายุมีความสัมพันธ์อย่างมีนัยสำคัญทางสถิติที่ระดับ .05 เป็นเพราะผู้สูงอายุจะรู้จักใช้ความรู้และความคิดของตนเองเข้ามาช่วยแก้ไขปัญหาในการดำรงชีวิตได้อย่างเหมาะสม ในขณะที่วีนัส วัยวัฒนะ [13] ที่ศึกษาความสัมพันธ์ระหว่างคุณลักษณะส่วนบุคคลและครอบครัวกับคุณภาพชีวิตผู้สูงอายุ พบว่า ระดับการศึกษากับคุณภาพชีวิตของผู้สูงอายุมีความสัมพันธ์กันอย่างมีนัยสำคัญทางสถิติที่ระดับ .05 เนื่องจากการศึกษาช่วยส่งเสริมให้บุคคลเกิดสติปัญญาได้นั่นเอง และนำไปสู่การใช้ชีวิตที่มีคุณภาพ

 นอกจากนี้ จากผลการศึกษายังพบว่าตัวแปรเพศ อายุ อาชีพ รายได้ต่อเดือน และโรคประจำตัวกับคุณภาพชีวิตของผู้สูงอายุ ตำบลคลองทราย อำเภอนาทวี จังหวัดสงขลาไม่มีความสัมพันธ์กัน เหตุที่เป็นเช่นนี้อาจเนื่องจากวิถีชีวิตการดำเนินชีวิตของผู้สูงอายุในตำบลคลองทราย อำเภอนาทวี จังหวัดสงขลามีกิจกรรมที่ไม่แตกต่างกันมากนัก นอกจากนี้ส่วนใหญ่ผู้สูงอายุยังอยู่ในกลุ่มอายุกลุ่มเดียวกัน มีอาชีพที่ไม่หลากหลาย เนื่องจากส่วนใหญ่จะประกอบอาชีพเกษตรกรรม ไม่ได้ออกไปทำงานต่างจังหวัดหรือในชุมชนเมือง ซึ่งทำให้มีรายได้ที่ไม่แตกต่างกันมากนักจึงส่งผลให้ตัวแปรเหล่านี้ไม่มีความสัมพันธ์กับคุณภาพชีวิต ซึ่งจากการศึกษาจากนักวิจัยหลาย ๆ ท่านก็พบว่าตัวแปรเพศ อายุ อาชีพ รายได้ต่อเดือน และโรคประจำตัวกับคุณภาพชีวิตของไม่มีความสัมพันธ์กัน [12, 14-18]

**ข้อเสนอแนะ**

จากการศึกษาพบว่า ระดับคุณภาพชีวิตของผู้สูงอายุด้านร่างกาย เช่น การนอนหลับ ซึ่งมีระดับคุณภาพชีวิตน้อยที่สุด ดังนั้นควรฝึกให้ผู้สูงอายุตื่นนอนและเข้านอนให้เป็นเวลา พบว่า ระดับคุณภาพชีวิตของผู้สูงอายุด้านจิตใจ โดยเฉพาะประเด็นการจัดการกับความเครียด ความกังวล และความเศร้า ซึ่งมีระดับคุณภาพชีวิตน้อยที่สุด ดังนั้นควรให้ผู้สูงอายุเข้าร่วมกิจกรรมทางสังคมอย่างสม่ำเสมอ ด้านความสัมพันธ์ทางสังคม โดยเฉพาะประเด็นการได้รับการช่วยเหลือและดูแลจากสังคม ซึ่งมีระดับคุณภาพชีวิตน้อยที่สุด ดังนั้น ควรให้หน่วยภาครัฐและผู้ที่มีส่วนเกี่ยวข้องตระหนักถึงปัญหาและให้ความสำคัญกับปัญหาเกิดขึ้น รวมทั้งหาทางแก้ไข ด้านสิ่งแวดล้อม โดยเฉพาะประเด็นการรับรู้เรื่องราวข่าวสารที่จำเป็นต่อการดำเนินชีวิต ดังนั้นควรจัดให้มีชมรมผู้สูงอายุ หรือมีการจัดกิจกรรมส่งเสริมสุขภาพอย่างต่อเนื่อง

**เอกสารอ้างอิง**

[1] Organization for economic co-operation and development. (2006). **Ageing and Employment Policies “Live Longer, Work Longer”** [online]. Retrieved 2018 January 7. Available from http://www.oecd.org/documentprint/ 0,2744,en\_ 2649\_374353 6104426\_111\_37435,00.html.

[2] United Nations. (2005). World population Prospects: the 2004 Revision. **POPULATION Newsletter**, 79, 1-20.

[3] World health organization. (2005). **Ageing and life course** [online]. Retrieved 2018 January 10. Available from http://www.who.int/ageing/en.

[4] สำนักงานสถิติแห่งชาติ. (2550). **รายงานการสำรวจประชากรสูงอายุไทย**. กรุงเทพฯ: ธนาเพลส.

[5] สมศักดิ์ ชุณหรัศมิ์. (2552). **สถานการณ์ผู้สูงอายุไทย**. กรุงเทพฯ: ทีคิวพี.

[6] ปิ่นนเรศ กาศอุดม, คณิสร แก้วแดง และธัสมน นามวงษ์. (2550). **พฤติกรรมสุขภาพของผู้สูงอายุในเขตภาคตะวันออก**. จันทบุรี: วิทยาลัยพยาบาลพระปกเกล้า.

[7] สุทธิชัย จิตะพันธ์กุล. (2539). **การวิเคราะห์ผู้สูงอายุ.** กรุงเทพฯ: จุฬาลงกรณ์มหาวิทยาลัย.

[8] บรรลุ ศิริพานิช. (2539). **ชมรมผู้สูงอายุ: การศึกษารูปแบบการดำเนินงานที่เหมาะสม**. กรุงเทพฯ: วิญญาณ.

[9] Yamane, T. 1973. **Statistics** (2nd ed.) New York: Harper & Row.

[10] ไชยา เกษารัตน์. (2558). **สถิติพื้นฐานสำหรับการวิจัยทางรัฐประศาสนศาสตร์: เอกสารประกอบการสอนรายวิชา 2583901 สถิติสำหรับการวิจัยทางสังคมศาสตร์**. สงขลา: มหาวิทยาลัยราชภัฏสงขลา.

[11] เจษฎา บุญทา. (2545). **คุณภาพชีวิตผู้สูงอายุในตำบลแม่หอพระ อำเภอแม่แตง จังหวัดเชียงใหม่**. วิทยานิพนธ์ปริญญามหาบัณฑิต สาขาวิชาสาธารณสุข. เชียงใหม่: บัณฑิตวิทยาลัย มหาวิทยาลัยเชียงใหม่.

[12] ดวงใจ คำคง. (2554). **ปัจจัยที่มีผลต่อคุณภาพชีวิตของผู้สูงอายุ ตำบลลำสินธุ์ อำเภอศรีนครินทร์ จังหวัดพัทลุง**. วิทยานิพนธ์วิทยาศาสตรมหาบัณฑิต สาขาวิชาการจัดการระบบสุขภาพ. พัทลุง: บัณฑิตวิทยาลัย มหาวิทยาลัยทักษิณ.

[13] วีนัส วัยวัฒนะ. (2550). **ความสัมพันธ์ระหว่างคุณลักษณะส่วนบุคคลและครอบครัวกับคุณภาพชีวิตผู้สูงอายุ จังหวัดสุราษฎร์ธานี**. วิทยานิพนธ์คหกรรมศาสตรมหาบัณฑิต สาขาวิชามนุษย์นิเวศศาสตร์. นนทบุรี: มหาวิทยาลัยสุโขทัยธรรมาธิราช.

[14] สัญญา รักชาติ. (2544). **พฤติกรรมการดูแลสุขภาพตนเองและคุณภาพชีวิตของผู้สูงอายุในจังหวัดเชียงใหม่**. วิทยานิพนธ์ศิลปศาสตรมหาบัณฑิต สาขาวิชาการวิจัยและพัฒนาท้องถิ่น. เชียงใหม่: บัณฑิตวิทยาลัย สถาบันราชภัฏเชียงใหม่.

[15] น้ำผึ้ง ทองศรี. (2550). **คุณภาพชีวิตผู้สูงอายุในเขตองค์การบริหารส่วนตำบลหนองบัว อำเภอเมือง จังหวัดจันทบุรี**. สารนิพนธ์ปริญญารัฐประศาสนศาสตรมหาบัณฑิต สาขาวิชาการบริหารทั่วไป. ชลบุรี: วิทยาลัยการบริหารรัฐกิจ มหาวิทยาลัยบูรพา.

[16] ปราณี สาแล๊ะมะ. (2551). **พฤติกรรมการดูแลสุขภาพตนเองของผู้สูงอายุ: กรณีศึกษาผู้สูงอายุในเขตรับผิดชอบของสถานีอนามัยละโพ๊ะ ตำบลป่าไร่ อำเภอแม่ลาน จังหวัดปัตตานี**. ปริญญาวิทยาศาสตรบัณฑิต สาขาสาธารณสุขชุมชน. ยะลา: วิทยาลัยการสาธารณสุขสิรินธร.

[17] พจนา ศรีเจริญ. (2544). **ปัจจัยที่มีความสัมพันธ์กับคุณภาพชีวิตผู้สูงอายุในสมาคมข้าราชการนอกประจำการในจังหวัดเลย**. วิทยานิพนธ์ศิลปศาสตรมหาบัณฑิต สาขาวิชาสังคมศาสตร์เพื่อการพัฒนา. เลย: สำนักงานบัณฑิตศึกษา.

[18] วาสนา เล่าตง. (2555). **คุณภาพชีวิตผู้สูงอายุชมรมผู้สูงอายุในเทศบาลตำบลเกาะสีชัง อำเภอเกาะสีชัง จังหวัดชลบุรี**. วิทยานิพนธ์ปริญญารัฐศาสตรมหาบัณฑิต สาขาวิชาเศรษฐศาสตร์การเมืองและการบริหารจัดการ. ชลบุรี: คณะรัฐศาสตร์และนิติศาสตร์ มหาวิทยาลัยบูรพา.

1. , 2 นักศึกษาระดับปริญญาตรี หลักสูตรรัฐประศาสนศาสตรบัณฑิต มหาวิทยาลัยราชภัฏสงขลา สงขลา 90000 [↑](#footnote-ref-1)
2. 3 อ.ดร., โปรแกรมวิชารัฐประศาสนศาสตร์ มหาวิทยาลัยราชภัฏสงขลา สงขลา 90000

1, 2 Student for the Degree of Bachelor of Public Administration, Songkhla Rajabhat University, Songkhla, 90000

3 Lecturer, Dr., Public Administration Program, Songkhla Rajabhat University, Songkhla, 90000

\* Corresponding author: e-mail: chaiyakesarat@gmail.com [↑](#footnote-ref-2)